РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/148-24

05. новембар 2024. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 01. НОВЕМБРА 2024. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жика Гојковић, Драган Јовановић, Дејан Булатовић, Ивана Стаматовић, Радослав Милојичић, Милија Милетић, Дијана Радовић, Јожеф Тобиаш, Душан Никезић, Мирослав Алексић, Слободан Илић.

Седници је присуствовао заменик члана Одбора: Драган Јонић (заменик Горана Петковића).

Седници нису присуствовали чланови Одбора: проф. др Бранимир Несторовић, др Ана Орег и Зоран Сандић, као ни њихови заменици.

Седници су присуствовали представници Министарства пољопривреде, шумарства и водопривреде: др Александар Мартиновић, министар, Ања Јавор, помоћник министра Сектора за међународну сарадњу и европске интеграције, Ненад Катанић, помоћник министра Сектора за пољопривредну политику, Јелена Благојевић, државни секретар, Ливија Павићевић, државни секретар, Милица Неђић, помоћник министра Сектора за правне и нормативне послове, Теодора Јаковљевић, помоћник министра Сектора за пољопривредну политику, Александар Богићевић, помоћник министра Сектора за инвестиције у пољопривреди, Саша Стаматовић, директор Управе за шуме, Небојша Милосављевић, директор Управе за заштиту биља, Слободан Николовски, директор Управе за аграрна плаћања, Живко Матијевић, директор Управе за ветерину и Миланка Давидовић, шеф Одсека за међународну сарадњу

Председник Одбора је предложио спајање расправе од прве до четврте тачке Дневног реда седнице Одбора. Одбор је већином гласова (10 за, 2 против, 1 уздржан, 1 није гласао) прихватио овај предлог.

Председник Одбора је потом затражио да се чланови Одбора изјасне о целокупном дневном реду, те је Одбор већином гласова (10 за, 1 против, 1 није гласао) усвојио следећи:

Д н е в н и р е д

1. Разматрање Предлога закона о изменама и допунама Закона о подстицајима у пољопривреди и руралном развоју, који је поднела Влада (број 011-2513/24 од 29. октобра 2024. године);
2. Разматрање Предлога закона о изменама и допуни Закона о признавању сорти пољопривредног биља, који је поднела Влада (број 011-2378/24 од 11. октобра 2024. године);
3. Разматрање Предлога Закона о изменама и допунама Закона о репродуктивном материјалу шумског дрвећа, који је поднела Влада (број 011-2377/24 од 11. октобра 2024. године);
4. Разматрање Информације о раду Министарства пољопривреде, шумарства и водопривреде за период од 1. јула до 30. септембра 2024. године (број 02-1247/24-5 од 29. октобра 2024. године).

Пре почетка расправе о тачкама дневног реда, усвојен је записник седме седнице Одбора, која је одржана 20. септембра 2024. године, у тексту у коме је и предложен. Записник је усвојен већином гласова (11 за, 1 уздржан, 2 није гласало).

Прва до четврте тачке дневног реда - Разматрање Предлога закона о изменама и допунама Закона о подстицајима у пољопривреди и руралном развоју, који је поднела Влада, Разматрање Предлога закона о изменама и допуни Закона о признавању сорти пољопривредног биља, који је поднела Влада, Разматрање Предлога Закона о изменама и допунама Закона о репродуктивном материјалу шумског дрвећа, који је поднела Влада и Разматрање Информације о раду Министарства пољопривреде, шумарства и водопривреде за период од 1. јула до 30. септембра 2024. године.

Др Александар Мартиновић, министар пољопривреде, шумарства и водопривреде, је образложио да су Предлогом закона о изменама и допунама Закона о подстицајима у пољопривредном и руралном развоју (у даљем тексту: Закон), таргетирана два сектора, а то су сектор сточарства и сектор биљне производње. У сектору сточарства, истакао је да Закон доноси нове могућности за подстицаје, посебно за произвођаче који држе квалитетне, приплодне млечене и товне краве. Пољопривредници који су остварили право за подстицаје за ту категорију у 2024. години, могу добити додатна средства за квалитетне приплодне прволетке, што подстиче унапређењу генетског потенцијала и квалитета производње у сточарству. Када је реч о утицају на сектор биљне производење, Закон значајно повећава подстицаје за набавку сертификованог семена у износу до 17.000 динара по хектару, што ће се примењивати ретроактивно за све куповине које су извршене од 01. августа 2024. године. За органске произвођаче омогућен је регрес за сертификовано семе без додатних увећања. Истакао је да је циљ свих измена подстакнути пољопривреднике на коришћење бољег и квалитетнијег садног материјала, чиме се повећава квалитет производа, смањује употреба хемијских средстава и омогућава боље позиционирање Србије на инострано тржиште.

Када је реч о Предлогу закона о изменама и допунама Закона о признавању сорти пољопривредног биља, нагласио је да се ради о усклађивању са две Директиве Европске уније и да ће даном приступа Србије Европској унији, исти почети да се примењује. Такође, Предлогом закона о изменама и допунама Закона о репродуктивном материјалу шумског дрвећа, истакао је да се ради о прилагођавању нашег законодавства, директивама Европске уније из 1999. године.

У дискусији су учествовали народни посланици: Маријан Ристичевић, Драган Јонић, Слободан Илић, Драган Јовановић, Радослав Милојичић, Илић Слободан, Мирослав Алексић, Душан Никезић, Дејан Булатовић, Верољуб Матић, Јожеф Тобијаш и Жика Гојковић.

Одбор је већином гласова (­­­10 за, 2 уздржано), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о подстицајима у пољопривреди и руралном развоју, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 10 за, 2 уздржано), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допуни Закона о признавању сорти пољопривредног биља, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 10 за, 2 уздржано), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона o репродуктивном материјалу шумског дрвећа, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (­­­ 10 за, 2 против), а на основу члана 229. став 4. Пословника Народне скупштине закључио да поднесе Народној скупштини следећи

И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за период од 1. јула до 30. септембра 2024. године и одлучио да јe прихвати.

Пошто других питања и предлога није било, седница је закључена у 14.00 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

СЕКРЕТАР ПРЕДСЕДНИК

Данка Јевтовић Маријан Ристичевић